Mr Bean se Mini leef voort in Clubman JCW | Manskap
Mr Bean se Mini leef voort in Clubman JCW
Jan 23, 2018 Charlen Raymond Motors, Padtoetse 0
Onthou julle nog daai klassieke televisie program oor daai lang, simpel man so lomp soos ŉ hond op narkose?Dis reg, ek praat van Mr Bean: die Ingelsman met die woordeskat wat net die woord “Bean” dek.
Maar wat Mr Bean gery het was daai klein, groen Mini. Die kar wat hy na elke denkbare bestemming en geleentheid mee gegaan het, met sy aan-af meisie so af en toe langs hom. Daai groen Mini het ŉ legende geword en dit het karakter aan die program verleen. Waar ookal Mr Bean homself sou bevind is die kanse goed dat die klein Mini nie ver agter sou wees nie.
Die program, ongelukkig, is nou iets van die verlede, maar die gedagte van Mr Bean en sy groen Mini leef steeds voort. Én dit leef voort in Mini se produkte wat vandag beskikbaar is, soos hierdie Clubman JCW (John Cooper Works).
A post shared by Charlen Raymond (@charlenraymond) on Dec 5, 2017 at 1:18pm PST
Rooi met swart strepe
Die Clubman JCW het ŉ innemende ontwerp omtrent, maar nie almal sal daarvan hou nie. Veral daardie groot kopligte wat ŉ bietjie oorweldigend kan wees. Soos ŉ insek. Maar hoe dit ookal sy, dis klassieke Mini. Hierdie ligte het uitstaan kenmerke van Mini kom word en mens kan amper nie ŉ Mini sonder dit voorstel nie. En die rooi verf is so treffend as wat dit is om na te kyk.
En hoekom sal dit nie wees nie? Mini’s is veronderstel om ŉ aura van drama, pret en lewendigheid uit te straal . Dis wat Mr Bean met sy Mini gehad het, so hoekom kan ons ook nie. En met die swart strepe wat tot die bakwerk gevoeg is, lyk die JCW reg om te jaag en om ditself op die bestuurder af te forseer.
Die Clubman, nes die Countryman, is groter as die Cooper. Dit het ook vier deure, behoorlike sitplek vir vyf, en ŉ laaibak wat beide prakties en bruikbaar is. Teen ŉ fraksie langer as 4.2m is die Clubman glad nie so lank soos dit voorkom nie en met die eerste oogopslag lyk dit lank, maar die dimensies is baie kompak. Tog is daar genoeg gemak vir alle insittendes.
Vir die passasiers
ŉ Pluspunt van die Clubman JCW is dat dit vyf passasiers in gemak kan vervoer. Mens val half in die sitplekke in omdat die kar so laag is, maar dis als reg. Dis nie ŉ ongemaklike proses nie. Dieselfde rooi en swart tema van die bakwerk is op die sitplekke ook én dit lyk lekker sportief terwyl dit om jou heupe vou wanneer jy daarin klim. En in die middel van die voorste paneel sit nog ŉ klassieke Mini eienskap: daai koel-ronde informasie kluster.
In die verlede het daardie kluster net die spoed aangedui, maar deesdae huisves dit byna al die kar se tegnologië wat media, satelliet navigasie, en voertuig data/verstellings insluit. En voor die bestuurder sit die spoed- en revolusie naalde. Wat beslis tot die aura van die kar bydrae is die binne-beligting wat gestel kan word soos die bui dit toelaat. Mens kan selfs kies om die binneruim soos ŉ Kersboom te laat lyk en ŉ bietjie van ŉ jeudigheid laat uitstraal. Want hoekom nie: Mini’s was nog nooit veronderstel om té volwasse te wees nie. Nóg minder ernstig.
A post shared by Charlen Raymond (@charlenraymond) on Dec 11, 2017 at 6:16am PST
Ry soos ŉ go-kart
Mini is verskriklik bekend daarvoor dat hul motors ŉ speelsheid het in die manier hoe dit ry, sonder dat die motors lig en onseker voel. En hierdie Clubman is bewys daarvan. Met lekker 19-duim wiele bied die Clubman JCW goeie vastrap om ŉ draai en voel dit stewig wanneer mens hom druk. Dit klou aan ŉ lyn vas en voel dit of die greep amper nooit sal opraak nie. Krag word natuurlik na al vier wiele gestuur en die 2.0-liter turbo enjin het geen probleem om konstant die bande met 170kW/350Nm te voer nie.
Dit mag dalk nie na baie krag klink nie, maar die spelerige natuur van die motor laat die krag na genoeg voel en dit maak die bestuurservaring ŉ verslawende een; veral as mens die ritmodus in Sport sit (Normal en Green glo ek is vir die voëls; hierdie kar wil gery wees). Dan verander die JCW in ŉ lewendige bol pret, soveel so dat dit amper ŉ sonde is om uit te wil klim. Want wanneer jy wegtrek en die kar van die lyn af skiet, wil dit net aanhou gaan. En gaan! In bietjie meer as 6 sekondes is jy verby 100km/h en eers teen 238km/h raak die kar uitasem. Maar kry vir jou ŉ lekker stukkie pad met genoeg draaie (soos ek gedoen het) en die kar sal jou soos The Joker laat glimlag.
Die turbo op hierdie Mini se enjin suis en fluit saam met die enjin se fyn brul soos dit die rooilyn jag terwyl agter, met elke ratskakeling en lig van die versneller, borrel en poep die uitlaatpype tot genot van die ore. Deur die kar in ŉ draai te laat vloei en die renlyn te behou bring die beste in dit navore. Dit wil net vorentoe, dit kleef aan die pad, en dit tokkel met die hartsnare met elke verbygaande oomblik.
En dis wat Mini die beste doen. Daar mag wel ŉ paar tekortkominge wees in terme van praktikaliteit en dis dalk nie 100% vir ŉ familie bedoel nie, maar dis ŉ prettige kar van formaat. Dis geen wonder, dan, dat Mr Bean nie van sy groen Mini wou afstand doen nie. Nie omdat dit tot sy persoonlikheid en algehele impak van die program bygedra het nie, maar omdat elke oomblik van agter die stuur ŉ belewenis was. ŉ Belewenis wat ons as kykers in kon deel.
Miskien nie direk nie, maar ek is bly dat ek Mr Bean se Mini kon ontmoet.
A post shared by Charlen Raymond (@charlenraymond) on Dec 6, 2017 at 10:42am PST
Hyundai Grand i10 is klein, maar getrain